น้ำมันดิบปิดขยับลง ตลาดยังกังวลอุปทานล้นตลาด
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเล็กน้อยเมื่อคืนนี้ (17 ก.ค.) ขณะที่ตลาดยังมีความวิตกว่าปริมาณน้ำมันในตลาดโลกจะสูงกว่าความต้องการ หลังจากที่อิหร่านและชาติมหาอำนาจบรรลุข้อตกลงนิวเคลียร์ในสัปดาห์นี้
18 ก.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค.ปิดวานนี้ (17 ก.ค.) ขยับลง 2 เซนต์ แตะที่ 50.89 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ย.ที่ตลาดลอนดอน ปิดเพิ่มขึ้น 18 เซนต์ ที่ 57.1 ดอลลาร์/บาร์เรล
ความกังวลเกี่ยวกับปริมาณน้ำมันล้นตลาดได้ฉุดราคาน้ำมัน เนื่องจากเทรดเดอร์มองว่า หลังจากที่อิหร่านและ 6 ชาติมหาอำนาจได้บรรลุข้อตกลงนิวเคลียร์เมื่อวันอังคารที่ผ่านมา จะส่งผลให้ปริมาณน้ำมันดิบจากอิหร่านหลั่งไหลสู่ตลาดน้ำมันที่มีอุปทานสูงอยู่แล้ว แม้ว่านักวิเคราะห์บางรายระบุว่านั่นอาจจะต้องใช้เวลาหลายเดือน
ขณะเดียวกัน สกุลเงินดอลลาร์ที่แข็งค่าเมื่อเทียบสกุลงินหลักส่วนใหญ่ก็เป็นปัจจัยที่กดดันราคาน้ำมัน เนื่องจากจะทำให้สัญญาน้ำมันดิบที่ซื้อขายกันในสกุลเงินดอลลาร์มีราคาแพงขึ้น และจะทำให้สัญญาน้ำมันมีความน่าดึงดูดใจน้อยลงในกลุ่มผู้ซื้อที่ถือเงินสกุลอื่นๆ